ভেলিয়া আবদেল-হুদা

রাজকুমারী ভেলিয়া ওসমান-ওগলু (জন্ম নাম ভেলিয়া আবদেল-হুদা), যিনি সাধারণত রাজকুমারী লুলি নামে পরিচিত (২৬ জানুয়ারী ১৯১৬ - ২৯ নভেম্বর ২০১২), তিনি ছিলেন একজন ব্রিটিশ শিল্প ইতিহাসবিদ এবং সমাজসেবক। অক্সফোর্ড বিশ্ববিদ্যালয়ে অধ্যয়নরত প্রথম মুসলিম মহিলা হিসেবে তাঁর নাম বিশেষভাবে উল্লেখযোগ্য। তিনি ছিলেন ব্রিটেনের প্রভাবশালী অভিজাত সমাজে প্রবেশকারী প্রথম মুসলিম নারী।

 প্রাথমিক জীবন 
আবদেল-হুদা মিশরের কায়রোতে জন্মগ্রহণ করেন, তাঁর পরিবার ছিল অটোমান সাম্রাজ্যের দীর্ঘ অভিজ্ঞতা সম্পন্ন একটি তুর্কি কূটনীতিক পরিবার। অটোমান সাম্রাজ্যের পতনের পর এই পরিবার নির্বাসিত হয়। তাঁর ঠাকুরদা শেষ অটোমান সুলতানের একজন উপদেষ্টা ও জ্যোতিষী ছিলেন এবং তাঁর বাবা তৌফিক আবু আল-হুদা ট্রান্সজর্ডানের প্রধানমন্ত্রী হয়েছিলেন।

আবদেল-হুদা লেডি মার্গারেট হলে শিক্ষা লাভ করেন যেখানে তিনি আধুনিক ইতিহাস অধ্যয়ন করেন এবং ১৯৩৯ সালে স্নাতক ডিগ্রি অর্জন করেন। ফলস্বরূপ, আবদেল-হুদা ছিলেন অক্সফোর্ড বিশ্ববিদ্যালয়ে অধ্যয়নকারী প্রথম মুসলিম মহিলা।

দ্বিতীয় বিশ্বযুদ্ধের সময় ব্রিটিশ তথ্য পরিষেবা তাঁকে কর্মে নিয়োগ করেছিল। তাঁর কর্মক্ষেত্র ছিল প্রথমে কায়রো। এখানে লেখিকা এবং অভিযাত্রী ফ্রেয়া স্টার্কের সাথে তাঁর পরিচয় হয় এবং তাঁরা আজীবনের বন্ধু হয়ে ওঠেন। এরপর তাঁকে ফিলিস্তিনে পাঠানো হয়। সেখানে তিনি ফিলিস্তিনি আন্দোলনের সাথে যুক্ত হয়ে পড়েছিলেন আবদেল-হুদা সারা জীবন ধরে ফিলিস্তিনি স্বাধীনতার পক্ষে ছিলেন এবং বিশ্বাস করতেন ফিলিস্তিনি জনগণের সাথে  ব্রিটিশেরা বিশ্বাসঘাতকতা করেছে।

যুদ্ধ শেষ হওয়ার পর, তিনি অ্যান্থনি ব্লান্টের অধীনে কোর্টোল্ড ইনস্টিটিউটে শিল্প ইতিহাস অধ্যয়ন করেন এবং লন্ডনের চেলসিতে বসবাস শুরু করেন।

 ব্যক্তিগত জীবন 
১৯৬৩ সালে আবদেল-হুদা তাঁর সম্পর্কিত ভাই প্রিন্স ওসমান-ওগলুকে বিয়ে করেন। ব্রিটিশ এমপি স্যার জন ফস্টারের সাথেও তাঁর ত্রিশ বছরের সম্পর্ক ছিল। ১৯৮২ সালে স্যার জন ফস্টারের মৃত্যুর পর তিনি তীব্র বিষণ্ণতায় আক্রান্ত হন। তিনি চিত্রাঙ্কন শুরু করেন। এক্ষেত্রে তিনি নিজের তৈরি একটি কঠোর পাঠ্যতালিকা অনুযায়ী কাজ করতেন, যার মধ্যে মানবদেহের গঠন ফুটিয়ে তোলার জন্য শারীরস্থান বিদ্যা অধ্যয়নও অন্তর্ভুক্ত ছিল। এই উদ্দেশ্যে তিনি তাঁর বাড়ির বসার ঘরে মানুষের সমান আকৃতির একটি কঙ্কাল রাখতেন, যা তাঁর বাড়িতে নৈশভোজে আসা কিছু অতিথিদের জন্য বেশ আতঙ্ক বা অস্বস্তির কারণ হয়ে দাঁড়াত।

তিনি তাঁর জাঁকজমকপূর্ণ ডিনার পার্টি এবং উচ্ছল ব্যক্তিত্বের জন্য পরিচিত ছিলেন।

২০১২ সালে ২৯শে নভেম্বর, লন্ডনে, ৯৬ বছর বয়সে আবদেল-হুদা মারা যান।

 তথ্যসূত্র 

বিষয়শ্রেণী:লেডি মার্গারেট হল, অক্সফোর্ডের প্রাক্তন শিক্ষার্থী
বিষয়শ্রেণী:ব্রিটিশ শিল্পকলা ইতিহাসবিদ
বিষয়শ্রেণী:২০শ শতাব্দীর উসমানীয় রাজকন্যা
বিষয়শ্রেণী:২০শ শতাব্দীর ব্রিটিশ লেখিকা
বিষয়শ্রেণী:২০১২-এ মৃত্যু
বিষয়শ্রেণী:১৯১৬-এ জন্ম